Pühapäeval tähisati isadepäeva ja sel puhul oli esmaspäeval koolis lipsupäev. Neid, kes isade auks üht või teist karva lipsu ette sidusid oli päris palju. Lisaks toimus lipsusõlme sidumise võistlus, kus domineerisid tüdrukud. Kiireima aja 14,6 sekundit saavutas Laureen, talle järgnesid Romily ja Pille.
Nissi kool tähistas mardipäeva stiilipäevana, mille tunnuslause kõlas “Nissi otsib moodsat marti”. Vahvaid maskeeringuid leidus nii igas vanusegrupis.
Selle õppeaasta esimesele vaheajale mindi muusika saatel, sest viimasel koolipäeval toimus kooli saalis muusikakohvik. Kohvikupidajateks olid seekord kolmanda, neljanda ja üheksanda klassi õpilased. Selle eest, et muusikakohvikus ka ehedat muusikat kuulata saaks, hoolitses meie vilistlane Anna Hint, kes koos oma uute koolikaaslastega Tallinna Muusika- ja Balletikoolist meile esinema tuli. MUBA õpilasbänd on nii värske, et sai alles paari nädala eest nime – MUBA Stiilibänd.
Üritused ja esinemised on sageli seotud ootamatute viperustega. Seda sai omal nahal tunda ka värske Stiilibänd, sest just sel hommikul oli Nissis ootamatu elektrikatkestus, mis lubati hiljemalt kella 15ks kõrvaldada. Bändi 10 liiget istus veidi aega nõutult saali nurgas. Pillid on, aga heliks vajalik elektriühendus puudu. Ühisel nõul leiti olukorrale parim võimalik lahendus: kõik akutoitel kõlarid, nii Nissi Trollide kui kooli omad, toodi välja. Selleks, et kitarrid saaksid heliefekte kasutada, oli vaja efektipedaalile patareisid. Kuna ka kohalik pood oli vooluta, siis läksid kasutusele suitsuandurite patareid.
Ka kohvikupidajatele jagus ärevust. 9. klassi õpilased, kes plaanisid küpsetatud pelmeene pakkuda, hankisid gaasiga matkapliidi. Seevastu pidi üks noormees endiselt nõutu näoga oma kolme võileivagrilli põrnitsema. Ja siis kajas ühel hetkel üle kooli: “Vool on tagasi!” Selle õppeaasta esimene koolikohvik võis alata!
Tänane õpetajate päev kulges pidulikus meeleolus. 9. klass tervitas hommikul tööle jõudvaid õpetajaid ja kinkis lilli. Kogu koolipere kogunes saali pidulikule aktusele, kus õnnitleti tööjuubilare ja anti 9. klassile üle õigus sel päeval ise õpetajatööd teha. Pedagoogid aga kehastusid õpilasteks ja õppisid vajalikke tarkusi sotsiaalmeedia, kaardilugemise ja meeskonnatöö kohta.
Päeva lõpetas traditsiooniline korvpallilahing õpetajad versus 9. klass. Sel aastal oli mäng eriti tuline, kuid ometigi jäid taaskord võitjateks õpetajad. Noored võivad sellest hoolimata enda üle uhkust tunda, sest korraldasid väga vahva päeva nii noorematele õpilastele kui ka õpetajatele. Aitäh teile selle eest!